Bombardovanie Komárna 8. marca 1945

Bombardovanie Komárna 8. marca 1945 bol nálet 15. leteckej armády amerických vzdušných síl na Komárno počas druhej svetovej vojny. Toto mesto v severnom Maďarsku bolo strategickým železničným uzlom a prístavom na Dunaji a na konci druhej svetovej vojny sa preto stalo cieľom série náletov. Prvý nálet na Komárno sa uskutočnil 2. júla 1944, kedy bomby zasiahli železničnú stanicu a sklady ľanárskej továrne Fiedler János lenipari rt. na južnom brehu Dunaja, 7. októbra boli cieľom železničné stanice na oboch brehoch Dunaja, 14. októbra bol cieľom most cez Dunaj a bombardovanie pokračovalo aj na jar 1945.

 Predohra 
Maďarsko vstúpilo 9. apríla 1941 do vojny proti Juhoslávii a 27. júna 1941 vyhlásilo vojnu Sovietskemu zväzu. Dňa 6. decembra 1941 vyhlásila Veľká Británia vojnu Maďarsku ako štátu, ktorý sa zúčastňoval vojny proti ZSSR. Potom, ako Japonsko napadlo Spojené štáty útokom na Pearl Harbor a Nemecko vyhlásilo vojnu USA, maďarský predseda vlády László Bárdossy vyhlásil 15. decembra 1941 tiež v mene Maďarska vojnu Spojeným štátom. Senát USA odhlasoval vypovedanie vojny Maďarsku až 4. júna 1942 rezolúciou 320. Americké nálety na Maďarsko začali 3. apríla 1944 bombardovaním Budapešti. Po neúspešnom pokuse regenta Miklósa Horthyho uzavrieť prímerie v mene Maďarska a vystúpiť z vojny prevzal 15. októbra 1944 moc v krajine režim Ferenca Szálasiho. Maďarsko pokračovalo v boji po boku Nemecka a jeho územie sa stalo dejiskom bojov a cieľom ďalších náletov.

 Priebeh náletu 
Dňa 8. marca 1945 sa cieľmi viac než 550 štvormotorových bombardérov B-24 Liberator a B-17 Flying Fortress 15. leteckej armády amerických vzdušných síl so sprievodom stíhačiek P-51 Mustang a P-38 Lightning stali zriaďovacie stanice v Hegyeshalome a Komárne v Maďarsku a vo Verone v Taliansku, železničné depo v Maribore v Juhoslávii a oceliareň v Kapfenbergu v Rakúsku.

K útoku na zoraďovaciu stanicu v Komárne vzlietlo 155 Liberatorov 47. bombardovacieho krídla pod ochranou 52 stíhačiek. Medzi týmito lietadlami bolo aj 40 B-24 patriacich 450. bombardovacej skupine, ktoré vzlietli ráno medzi 08:15 a 08:42 hod. zo základne Manduria na misiu č. 235. Nad cieľom sa však posádky stretli s veľkou oblačnosťou a bez prítomnosti Pathfindera bolo bombardovanie za takýchto poveternostných podmienok neefektívne. Preto sa otočili k sekundárnemu cieľu, ktorým bolo železničné depo v Maribore. Polovica bômb pôvodne určených pre Komárno dopadla do oblasti náhradného cieľa a druhá polovica bola kvôli nefunkčnosti závesov bômb núdzovo odhodená o čosi neskôr počas letu späť. Niektoré posádky sa svojich bômb zbavili až nad Jadranským morom. Podobne si počínala aj väčšina posádok zvyšku 47. krídla.

Nálet na stanicu v Komárne uskutočnilo iba 10 bombardérov B-24 patriacich 98. skupine. O 13:28 hod. zhodili posádky týchto desiatich strojov z výšky 7 100 metrov na cieľ 78 kusov 250-kilogramových RDX bômb s celkovou hmotnosťou 19,5 ton. Bombardovanie prebehlo vizuálne cez malú trhlinu v oblačnosti, ktorá sa neskôr pre ostatné skupiny uzavrela.

 Výsledky náletu 
Samotné výsledky tohto bombardovania sa hodnotia ťažko, pretože fotografie sú kvôli hustej oblačnosti nečitateľné. Bomby dopadli priamo cez stred koľajiska. Dvadsať zásahov prerušilo alebo poškodilo železničné komunikácie a zničilo minimálne 40 nákladných vagónov. Niekoľko bômb padlo na juhovýchodnom konci cieľa a poškodilo obývanú oblasť. Tri až štyri domy dostali priame zásahy. Zasiahnutý bol aj nájazd na most cez Dunaj. Všetko na južnom brehu Dunaja na dnešnej maďarskej strane.

 Poznámky 

 Referencie 

Kategória:8. marec
Kategória:Bitky v 1945
Komárno
Kategória:Komárom